บริษัทชำระเงินของไทย
เมื่อต้นสัปดาห์มีการเปิดตัวบริษัท ไทย เพย์เมนต์ เน็ตเวิร์ก หรือเรียกย่อๆ ว่า ทีพีเอ็น ตั้งขึ้นเพื่อทำหน้าที่
27 ก.พ. 2559

โดย...แบงก์กลิ้ง
เมื่อต้นสัปดาห์มีการเปิดตัวบริษัท ไทย เพย์เมนต์ เน็ตเวิร์ก หรือเรียกย่อๆ ว่า ทีพีเอ็น ตั้งขึ้นเพื่อทำหน้าที่ประมวลผลการชำระเงินในประเทศ ให้บริการสวิตชิ่งข้อมูลสำหรับการชำระเงินผ่านบัตรเดบิตยูเนี่ยนเพย์ พร้อมทั้งสร้างเครือข่ายระบบชำระเงินใหม่ เพื่อรองรับการชำระเงินอิเล็กทรอนิกส์ในประเทศไทย
บริษัทนี้ตั้งขึ้นมาด้วยการร่วมทุนของธนาคารกรุงเทพ กับ บริษัทยูเนี่ยนเพย์ ยักษ์ใหญ่ด้านการเงินของจีน บริษัทนี้จะออกบัตรเดบิตโดยติดโลโก้ทีพีเอ็น ซึ่งก็เหมือนกับการออกบัตรเดบิตแล้วมีโลโก้วีซ่า หรือมาสเตอร์การ์ด บริษัทการเงินที่เรารู้จักกันดีอยู่บนนั้น 
สำหรับผู้บริโภคแล้ว คงจะไม่รู้สึกแตกต่างกัน แต่สำหรับธนาคารผู้ให้บริการมันมีความแตกต่าง 
ปัจจุบันบัตรเดบิตที่สถาบันการเงินไทยออกมาจะร่วมกับวีซ่า นั่นคือการใช้บริการเครือข่ายชำระเงินของบริษัทวีซ่า ทุกรายการที่มีการใช้บัตรเครดิตชำระราคาสินค้า เมื่อมีการเคลียริ่งเงินก็จะวิ่งอยู่บนเครือข่ายของวีซ่า ซึ่งวีซ่าจะเก็บค่าธรรมเนียมจากสถาบันการเงินที่ออกบัตรและร้านค้าที่รับบัตร
ฉะนั้น เมื่อมีระบบของทีพีเอ็นเข้ามาก็จะทำให้การชำระราคาไม่ต้องผ่านเครือข่ายวีซ่าอีกต่อไป ซึ่งทราบมาว่าทีพีเอ็นเรียกเก็บค่าธรรมเนียมถูกกว่า ดังนั้นร้านค้าที่รับบัตรก็จะมีต้นทุนต่ำลง อาจจะสามารถให้ส่วนลดลูกค้าที่ถือบัตรได้มากกว่า 
สำหรับสถาบันการเงินก็จะมีค่าใช้จ่ายลดลงเช่นกัน จึงไม่น่าแปลกใจที่ธนาคารกรุงไทย ไทยพาณิชย์ และกสิกรไทย ได้ไปลงนามในเอ็มโอยูเตรียมเข้าร่วมลงทุนในบริษัท ทีพีเอ็น ในอนาคต